Koordinatės: 54°52′05″š. pl. 25°42′24″r. ilg.﻿ / ﻿54.8680°š. pl. 25.7067°r. ilg.﻿ / 54.8680; 25.7067

|  Balingrado Dievo Apvaizdos bažnyčia |
| --- |
|  |
| **Vyskupija** | Vilniaus |
| **Dekanatas** | Naujosios Vilnios |
| **Savivaldybė** | Švenčionių rajonas |
| **Gyvenvietė** | Balingradas |
| **Statybinė medžiaga** | plytų mūras |
| **Pastatyta** | 1827 m. |

 *Kitos reikšmės – Dievo Apvaizdos bažnyčia.*
**Balingrado Dievo Apvaizdos bažnyčia** – bažnyčia, stovinti Balingrado kaime, 12 km į pietus nuo Pabradės, Neries dešiniajame krante. Tituluojama Dievo Apvaizdos vardu. Pamaldos laikomos tik lenkų kalba.

Bažnyčia 2016 m. Ant priekinės sienos pritvirtintose lentose – svarbios bažnyčios istorijos datos
Parapijoje yra Punžionių koplyčia.

Istorija
--------

Punžonių dvaro savininkai Ignas Balinskis ir Elžbieta Balinskienė 1827 m. pastatė dabartinę mūrinę bažnyčią. Ji buvo Karkažiškių parapijos filija. Vietovę, vadintą Bageliškėmis, dvarininkai pavadino Balingradu. 

XIX a. viduryje Balingrado apylinkėmis ir bažnyčia domėjosi grafo Konstantino Tiškevičiaus mokslinė ekspedicija. Savo veikale K. Tiškevičius pateikia informacijos apie bažnyčioje buvusią paveikslų kolekciją, skrupulingai ir nuosekliai aprašė bažnyčios paveikslus, kurie grafui paliko teigiamą įspūdį. Paminėtas senas italų mokyklos tapytas šv. Sebastijano paveikslas, taip pat bažnyčioje, choruose, nedidelis paveikslėlis, puiki gero originalo kopija, vaizduojantis rašantį Matą evangelistą. Abipus didžiojo altoriaus buvo du nedideli Peterburgo mokyklos paveikslai, o didžiajame altoriuje – nemažas paveikslas, kuriame nupieštas natūralaus dydžio šv. Ignotas.

Rusijos valdžia bažnyčią 1870 m. uždarė. Po carinės valdžios įsakymo uždaryti bažnyčią, buvo stengtasi kuo greičiau sugriauti ir parduoti ją statybinėms medžiagoms. Kaimo gyventojai to padaryti neleido, bet tuometinis Punžonių valdytojas Maciejus Stabrovskis gyventojų norų nepaisė. Savo reikmėms jis panaudojo bažnyčios duris, o iš geležinių kryžių pasigamino noragus žemei arti. Legenda byloja, kad už tokį poelgį dvarininkas susilaukė bausmės. Darbų metu perkūnas nutrenkė darbininką, kuris arė žemę iš bažnyčios kryžių pasigamintais noragais. Pats M. Stabrovskis susirgo silpnaprotyste ir mirė didelėse kančiose.

Lenkams okupavus Vilniaus kraštą, padėtis Balingrade šiek tiek pasikeitė. Atsirado galimybė atstatyti Dievo Apvaizdos bažnyčią. 1927 m. Petras Strabovskis (M. Strabovskio sūnus) iš Punžonių ėmėsi bažnyčios remonto darbų. Savo lėšomis jis atstatė bažnyčią ir išskyrė jai 14 ha. žemės. 1928 m. įkurta parapija. Suremontuotą bažnyčią 1928 m. rugsėjo 30 d. konsekravo arkivyskupas Romualdas Jalbžikovskis.

2009 m. bažnyčioje vyko renovavimo darbai.

Architektūra
------------

Bažnyčia stačiakampio plano, vienabokštė, vienanavė, be apsidės. Bažnyčios rūsyje palaidotas jos fundatorius Ignas Balinskis. Šventoriaus tvora akmenų mūro.

Galerija
--------

* Bažnyčia 2006 m.Bažnyčia 2006 m.
* Klebono Martyno Stonio kapasKlebono Martyno Stonio kapas
* Varpas bažnyčios bokšteVarpas bažnyčios bokšte

Nuorodos
--------

|  |  |
| --- | --- |
|  | **Vikiteka: Balingrado Dievo Apvaizdos bažnyčia** – vaizdinė ir garsinė medžiaga  |

* Parapijos puslapis Archyvuota kopija 2016-05-31 iš Wayback Machine projekto.
* Parapijos *Facebook* svetainė
* Didelio pono neišsipildę norai. Balingrado istorija